Frank Aaen (EL), 2009-02-18:
Arbejdsløsheden tordner i vejret, og de sociale problemer vokser, og vi har i dag haft den første større debat i Folketinget om situationen, og hvad der kan gøres ved den.
Men i den debat har regeringen ikke haft noget som helst at byde på.
Jeg ved ikke, hvad de har set.
Virkeligheden har de i hvert fald ikke fået øje på, det er helt tydeligt; det er lykkedes dem at lukke øjnene, hvis de overhovedet har været i nærheden af at kigge på de reelle problemer, der er ude i økonomien.
Vi har kun hørt genbrugstaler fra regeringen fra dengang, det buldrede derudad, som de siger, men ikke nogen taler, der tager højde for, at vi i dag har en helt anden situation.
Der er ikke et eneste bud på, hvor slagteriarbejderen, der er fyret, skal finde et nyt job; der er ikke nogen bud til håndværkeren, til 3F'eren, til funktionæren, der nu er ramt af arbejdsløshed.
Der er ingen tvivl om - selv om det ikke er sagt så klart i dagens debat, så ved vi det også fra diskussioner udeomkring - at for regeringen er det ikke noget problem, at arbejdsløsheden stiger.
I regeringens filosofi er stigende arbejdsløshed godt, fordi stigende arbejdsløshed betyder pres på lønningerne.
Og det er jo i virkeligheden det, man vil, nemlig have lønningerne ned, for det er den måde, regeringen mener at man skal komme ud af krisen på: højere arbejdsløshed, lavere lønninger.
Det er i den situation meget mærkeligt at opleve, at Dansk Folkeparti bare bakker op om regeringen.
De siger godt nok i deres tale, at der skal ske noget hurtigt, men de støtter alligevel regeringen i, at det ikke skal være lige nu, men at vi skal se tiden an.
Til gengæld har vi set en opposition, der har fremlagt en lang række konkrete forslag om klima, renovering af skoler, fornuftige projekter, der kan sikre arbejdspladser til dem, der nu bliver fyret, og sikre et bedre samfund.
Det er et godt eksempel på, hvad der er af perspektiver i at få en ny regering med et andet flertal end det, vi har i dag, og hvilken forandring der kan komme ud af det, og jeg er meget glad for, at det er lykkedes at formulere et fælles forslag til vedtagelse i oppositionen, der opfordrer til straks at gå i gang med at få taget initiativer og få inddraget hele Folketinget i forhandlinger om, hvad det er, der skal til.
Desværre har regeringen og Dansk Folkeparti afvist den opfordring til at tage fælles forhandlinger.
Derfor vil vi komme med en lang række forslag også fra Enhedslistens side, f.eks.: Hvad gør vi for at hjælpe dem, der bliver arbejdsløse, dem, der mister 200.000 kr. i årsindkomst, får halveret deres årsindkomst, som ikke længere kan klare at betale deres husleje, som ikke længere kan fortsætte et rimeligt, ordentligt liv, og som kommer ud i en social katastrofe?
Hvad gør vi med dem, der mister deres bolig?
Vi er jo nødt til at tage hånd om dem, for uanset at regeringen mener, at vi bare skal se tiden an, er der altså folk, der rammes her og nu af arbejdsløshed og de sociale følger, der kommer af arbejdsløshed, og de mennesker, der rammes, skal ikke bare holdes hen med tale om, at nu må vi se tiden an; de skal hjælpes her og nu, og det vil Enhedslisten i hvert fald gøre en indsats for kommer til at ske.
Men tak for debatten.
Jeg synes i hvert fald, den har vist, at der er en opposition, der kan og vil noget, i modsætning til en bovlam regering og dens støtteparti.